
	Διάλεξη Γιώργου Γεωργή
Η υγειονομική πολιτική του Ιωάννη Καποδίστρια
στο Σπίτι της Κύπρου

Την Τετάρτη 16 Δεκεμβρίου 2015 και ώρα 20:00 στο Σπίτι της Κύπρου, Ξενοφώντος 2Α στο Σύνταγμα, ο κ. Γιώργος Γεωργής, Αναπληρωτής Καθηγητής Νεότερης Ιστορίας του Πανεπιστημίου Νεάπολις Πάφου, Πρώην Πρέσβης της Κυπριακής Δημοκρατίας θα δώσει διάλεξη με θέμα: Η υγειονομική πολιτική του Ιωάννη Καποδίστρια.


Η διάλεξη εντάσσεται στον κύκλο διαλέξεων που συνδιοργανώνουν το Σπίτι της Κύπρου και η Εταιρεία Μελέτης Έργου  Ιωάννη Καποδίστρια με τον γενικό τίτλο

Ο Ιωάννης Καποδίστριας συναντά την Ιστορία.

Η Εταιρεία Μελέτης Έργου Ιωάννη Καποδίστρια (www.ioanniskapodistrias.com) είναι επιστημονική εταιρεία και ιδρύθηκε το  2010.   Σκοπός της είναι η επιστημονική μελέτη θεμάτων διερεύνησης του πολιτικού-στρατιωτικού-διπλωματικού-κοινωνικού-εκπαιδευτικού-οικονομικού έργου του Ιωάννη Καποδίστρια στην Ελλάδα και διεθνώς.  Η Εταιρεία συμμετέχει σε επιστημονικά συνέδρια και ημερίδες στην Ελλάδα και το εξωτερικό (Κύπρος, Ελβετία, Αυστρία, Ρωσία κ.α).  Συνεργάζεται με ελληνικά και ξένα Πανεπιστήμια και άλλους επιστημονικούς φορείς.  Στηρίζει μεταπτυχιακούς φοιτητές και συμμετέχει σε προγράμματα δημοσίων σχολείων με τη μορφή παρουσιάσεων-διαλέξεων.  Επιπλέον, οργανώνει σημαντικές εκδηλώσεις με άξονες την Ιστορία και τη Μουσική.

Ο Γιώργος Γεωργής γεννήθηκε στο Παραλίμνι, το 1948, και αποφοίτησε από το Ελληνικό Γυμνάσιο Αμμοχώστου. Απόφοιτος και διδάκτωρ του Τμήματος Ιστορίας και Αρχαιολογίας του Πανεπιστημίου της Αθήνας. Υπηρέτησε ως Μορφωτικός Ακόλουθος στην Αθήνα κατά τα έτη 1982-1994 και 1997-2000. Πρώτος Διευθυντής του Σπιτιού της Κύπρου στην ελληνική πρωτεύουσα (1987-1993,1997-2000).  Από το 1994 έως το 1997 υπήρξε Visiting Research Associate στο King’s College του Λονδίνου και συνεργάτης ερευνητής στο Κέντρο Επιστημονικών Ερευνών της Κύπρου. Αναπληρωτής Καθηγητής της Ιστορίας του Νεότερου Ελληνισμού στο Τμήμα Ιστορίας και Αρχαιολογίας του Πανεπιστημίου Κύπρου έως το 2015.  Σήμερα είναι Αναπληρωτής Καθηγητής Νεότερης Ιστορίας του Πανεπιστημίου Νεάπολις Πάφου. Ασχολείται συστηματικά με την Πολιτική και Διπλωματική Ιστορία του Ελληνικού Κράτους, με την Ιστορία του Κυπριακού εθνικού κινήματος, την Πολιτική Ιστορία της Κυπριακής Δημοκρατίας 1959-1974 και τον διπλωμάτη Σεφέρη. Έχει τιμηθεί με τον Ταξιάρχη του Φοίνικος της Ελληνικής Δημοκρατίας και με εύφημη μνεία της Πρυτανείας του Πανεπιστημίου Αθηνών. Έχει γράψει δώδεκα βιβλία και πολλά άρθρα σε συλλογικούς τόμους και περιοδικά. Πρέσβης της Κύπρου στην Ελλάδα, με παράλληλη διαπίστευση στη Ρουμανία, Βουλγαρία και Αλβανία, από το 2005 έως το 2010.

